
Nr.27/585 
RAPORT  COMUN
asupra  propunerii legislative pentru susţinerea creşterii natalităţii

În conformitate cu prevederile art.95 din Regulamentul Camerei Deputaţilor, Comisia pentru buget, finanţe şi bănci şi Comisia pentru muncă şi protecţie socială au fost sesizate, prin adresa nr. Plx 474 din 14 septembrie 2010, cu dezbaterea pe fond, în procedură obişnuită, a propunerii legislative pentru susţinerea creşterii natalităţii.
La întocmirea raportului comun s-au avut în vedere avizele Consiliului Legislativ, Comisiei pentru egalitate de şanse pentru femei şi bărbaţi,  Comisiei pentru sănătate şi familie,  Comisiei juridice de disciplină şi imunităţi şi   Comisiei pentru egalitatea de şanse pentru femei şi bărbaţi, precum şi punctul de vedere al Guvernului.
Propunerea legislativă are ca obiect de reglementare crearea cadrului legal pentru susţinerea creşterii natalităţii, măsurile preconizate pentru realizarea acestui obiectiv fiind scutirea de impozit pe veniturile din salarii, scutirea de la plata impozitului pentru o singură clădire şi un singur teren şi subvenţionarea dobânzii de la bugetul de stat pentru un singur credit ipotecar în valoare de maxim 50.000 de euro, facilităţi de care să beneficieze, fără discriminare, orice cetăţean român care este părintele natural a cel puţin 3 copii, pe toată durata în care îi are în îngrijire.
Comisiile propun Plenului Camerei Deputaţilor respingerea iniţiativei legislative din următoarele considerente:

· Ministerul Muncii, Familiei şi Protecţiei Sociale, ca autoritate centrală, derulează o serie de programe care vin în sprijinul familiilor cu copii, fără venituri sau cu venituri foarte reduse, în scopul creşterii veniturilor acestora şi asigurării unor condiţii mai bune necesare îngrijirii, creşterii şi educării corespunzătoare a copilului.  
· Nu se consideră oportune prevederile referitoare la scutirea impozitului pe clădiri şi teren pentru persoanele care sunt părinţii naturali a cel puţin 3 copii, deoarece Legea nr.571/2003 privind Codul fiscal este singurul act normativ care  reglementează veniturile bugetare.
· Introducerea unei prevederi de modificare a Codului fiscal, în sensul acordării scutirii de plata impozitului pentru o singură clădire şi un singur teren, în cazul persoanelor care sunt părinţii naturali a cel puţin 3 copii, ar crea un tratament discriminatoriu faţă de celelalte categorii de părinţi, cu 1 sau 2 copii.
La dezbaterea propunerii legislative în şedinţa comună din 28 septembrie 2010 au participat, în conformitate cu prevederile art.55 din Regulamentul Camerei Deputaţilor:

· d-l Nicolae Ivăşchescu – Secretar de Stat, Ministerul Muncii, Familiei şi Protecţiei Sociale 

· d-na Mihaela Grecu – director, Ministerul Muncii, Familiei şi Protecţiei Sociale
· d-na Georgeta Toma – şef serviciu, Ministerul Finanţelor Publice.
La lucrări au participat 50 deputaţi, din totalul de 57 membri ai celor două comisii.
Raportul comisiei a fost adoptat cu majoritate de voturi (11 voturi împotrivă şi 3 abţineri). 
Propunerea legislativă a fost respinsă de Senat, în şedinţa din 6 septembrie 2010.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

